10 ช็อตเด็ดกีฬาโลกปี 2018
ในรอบปี 2018 ถือว่ามีเหตุการณ์ที่สำคัญเกิดขึ้นมากมายเลยทีเดียวในวงการกีฬาทั่วโลกมีทั้งความสำเร็จและเหตุการณ์ที่ไม่น่าจดจำมากเท่าไร ทางทีมข่าวกีฬาไทยรัฐได้รวบรวมเอา 10 เหตุการณ์เด่นในวงการกีฬามาทบทวนกันอีกครั้ง,เริ่มเหตุการณ์แรกที่เป็นสิ่งที่หาดูได้ยากจริงๆ คือการรวมชาติกันระหว่างเกาหลีเหนือและเกาหลีใต้ หลังจากเป็นคู่รักคู่แค้นกันมาอย่างยาวนานตั้งแต่แบ่งประเทศในปี 2491 โดยในการแข่งขันโอลิมปิกฤดูหนาว 2018 พย็องชัง 2018 ที่ประเทศเกาหลีใต้ ทั้งสองเกาหลีก็ได้ใช้ธงรวมชาติและเดินพาเหรดร่วมกันในพิธีเปิดการแข่งขันภายใต้ ธงรวมเกาหลี และทั้งสองชาติได้แข่งฮอกกี้น้ำแข็งเป็นทีมเดียวกันอีกด้วย หลังจากนั้นทั้งสองเกาหลีก็รวมกันอีกครั้งเพื่อลงแข่งกีฬาในศึก เอเชียนเกมส์ครั้งที่ 18 ที่อินโดนีเซีย ซึ่งทั้งสองรายการได้สร้างความประทับใจให้กับชาวโลกอย่างมากมาย,เหตุการณ์ต่อไปจะไม่พูดถึงก็ไม่ได้ก็คือวีรกรรมของ เซเรนา วิลเลียมส์ นักเทนนิสสาวชาวสหรัฐอเมริกา ในเกมรอบชิงชนะเลิศศึกเทนนิส ยูเอส โอเพ่นที่พบกับนาโอมิ โอซากะ ดาวรุ่งจากญี่ปุ่น โดยเกมนี้ เซเรนา เป็นต่ออยู่หลายช่วงตัวและเจ้าตัวก็เน้นมากเพราะถ้าคว้าแชมป์ได้จะทำให้เธอขยับไปขึ้นแท่นคว้าแชมป์แกรนด์สแลมสูงสุด 24 สมัยเทียบเท่ากับ มาร์กาเร็ต คอร์ต ตำนานนักหวดชาวออสเตรเลีย แต่วันนี้เธอเล่นได้ผิดฟอร์มพลาดท่าไปก่อนในเซตแรก แถมยังตามหลังอยู่ 3-4 ก็เกิดจังหวะปัญหาขึ้นเมื่อนักหวดสาวชาวมะกันได้หันหน้าไปทางโค้ช ก่อนจะโดนกรรมการเตือนเรื่องห้ามปรึกษาโค้ชระหว่างเกมและเกิดการโต้เถียงกับกรรมการเกิดขึ้นจนทำให้ถูกปรับแพ้ในเกมดังกล่าว แม้ว่าจะตีตื้นขึ้นมาได้ 4-5 แต่สุดท้ายก็พ่ายไป ทำให้โอซากะกลายเป็นนักเทนนิสญี่ปุ่นคนแรกที่คว้าแชมป์แกรนด์สแลม แต่การคว้าแชมป์ของโอซากะไม่ได้รับการจดจำเท่ากับสิ่งที่เซเรนาทำไว้ในสนามวันนั้น,การคว้าแชมป์ว่ายากแล้วการป้องกันแชมป์ยากกว่าเรียกว่าเป็นวลีเด็ดในวงการกีฬาเลยทีเดียว แต่วลีนี้ใช้กับเรอัล มาดริด ไม่ได้ หลังจากผงาดคว้าแชมป์ยูฟ่า แชมเปียนส์ลีก 3 สมัยติดต่อกันด้วยการชนะลิเวอร์พูลไปได้ 3-1 ซึ่งถือว่าเป็นการคว้าแชมป์รายการนี้สมัยที่ 13 แต่ช็อตที่น่าจดจำและพูดถึงอยู่ในตอนนี้คือจังหวะที่เซร์คิโอ รามอส ปราการหลัง ชุดขาว ล้มลงไปกับโมฮัมเหม็ด ซาลาห์ ปีกตัวเก่งของ หงส์แดง จนทำให้ดาวเตะทีมชาติอียิปต์ที่เป็นตัวความหวังของยอดทีมจากอังกฤษเจ็บจนต้องเปลี่ยนตัวออก จนเป็นสาเหตุสำคัญให้ ลิเวอร์พูล อกหักได้รองแชมป์ จนมาถึงบัดนี้สาวก เดอะ ค็อป ยังเชื่อว่าเป็นการจงใจเก็บซาลาห์ของเซ็นเตอร์ฮาล์ฟทีมชาติสเปน,พูดถึงเรื่องฟุตบอลก็ต้องมาต่อกันศึกที่ยิ่งใหญ่ที่สุดของโลกลูกหนังอย่างฟุตบอลโลก 2018 ที่ประเทศรัสเซียเป็นเจ้าภาพ โดยก่อนหน้าจะลงแข่งขัน ตราไก่ ทีมชาติฝรั่งเศส ถือว่าเป็นม้านอกสายตาไม่ใช่ตัวเต็งแชมป์สักเท่าไร เพราะชุดส่วนใหญ่เน้นไปที่แข้งอายุน้อยและยังขาดประสบการณ์เวทีระดับโลก แต่ทัพ ตราไก่ ก็สร้างผลงานได้ลือลั่นแดนหมีขาว โดยเฉพาะเกมเชือดอาร์เจนตินาที่แจ้งเกิด คีเลียน เอ็มบัปเป กองหน้าวัย 19 ปี อย่างเต็มตัวซัด 2 ประตูพาทีมชนะไปได้ 4-3 หลังจากนั้นสปอตไลต์ก็จับจ้องมาที่ดาวเตะปารีส แซงต์ แชร์ก–แมง ตลอด ก่อนเจ้าตัวจะซัดประตูปิดท้ายในรอบชิงชนะเลิศให้ฝรั่งเศสเอาชนะโครเอเชียไปได้ 4-2 ผงาดคว้าแชมป์โลกสมัยที่ 2 ซึ่งเรียกได้ว่าเป็นสิ่งที่ ปลอบใจชิ้นงามของทีมชาติฝรั่งเศส หลังจากอกหักชวดแชมป์ยูโร 2016 ในบ้านของตัวเอง,ถ้าพูดถึงกีฬาที่มีคนดูมากที่สุดก็คงไม่พ้นรอบชิงชนะเลิศของศึกอเมริกันฟุตบอลเอ็นเอฟแอล ของสหรัฐ หรือที่เราเรียกง่ายๆ ว่า ซุปเปอร์โบว์ล ปีนี้เป็นครั้งที่ 52 สำหรับคู่ชิงเป็นการพบกันระหว่าง ฟิลาเดลเฟีย อีเกิลส์ พบกับนิวอิงแลนด์ แพทริออตส์ ก่อนเกมแข่งขันจะเริ่มขึ้นหลายเกจิมองว่า แพทริออตส์ เป็นต่อหลังเคยคว้าแชมป์มาแล้ว 5 ครั้ง แต่เริ่มก็เป็นไปอย่างผิดขาดเมื่ออีเกิลส์ออกสตาร์ตได้ดีกว่าจบ 2 ควอเตอร์ขึ้นนำ 22-12 แม้ว่าควอเตอร์ที่ 3 จะโดนจี้มาเหลือ 26-29 แต่สุดท้ายก็เป็นอีเกิลส์ ก็ยังนิ่งเป็นฝ่ายเอาชนะไปได้ 41-33 ผงาดคว้าแชมป์ซุปเปอร์โบว์ลได้เป็นครั้งแรกในประวัติศาสตร์สโมสร ทำเอาแฟนๆที่ตามไปเชียร์ในสนามดีใจจนบ่อน้ำตาแตกไปหลายราย,ต่อกันด้วยอเมริกันเกมส์อีกเหตุการณ์ก็คือการคว้าแชมป์เอ็นบีเอ ไฟนอล ของโกลเดน สเตต วอร์ริเออร์ส ยอดทีมจากฝั่งตะวันออก ที่รวมมือดีสตีเฟน เคอร์รี, เคลย์ ธอร์มสัน, เควิน ดูแรนท์ และเดมอน กรีน เป็นฝ่ายเอาชนะคลีฟแลนด์ คาวาเลียร์ส ที่มีเลบรอน เจมส์ ผู้แบกทีมเอาไว้ไปได้แบบขาดลอย 4-0 เกม คว้าแชมป์สมัยที่ 2 ติดต่อกัน ซึ่งถือว่าเป็นครั้งแรกในรอบ 11 ปีที่จบการแข่งขันด้วยการแข่งเพียงแค่ 4 เกมเท่านั้น และเป็นการส่งท้ายให้ คิงเจมส์ โบกมือลาคลีฟแลนด์ไปอย่างชอกช้ำ,มาต่อกันที่ข่าวฉาวสะท้านวงการมวยกรง เอ็มเอ็มเอ ในการป้องกันแชมป์รุ่นไลต์เวท ระหว่าง คาบิบ เนอร์มาโกเมดอฟ เจ้าของแชมป์พบกับ คอเนอร์ แม็กเกรเกอร์ นักชกซุปเปอร์สตาร์จากไอร์แลนด์ โดยก่อนการชกจะเริ่มต้นขึ้นทั้งสองก็สาดสงครามน้ำลายใส่กันมาอย่างยาวนานทำให้ไฟต์นี้เป็นที่จับตาเป็นอย่างมากเรียกได้ว่าเรตติ้งพุ่งกระฉูดแบบสุดๆ และหลายคนก็คาดว่าจะมีอะไรมากกว่าการป้องกันแชมป์ ซึ่งสุดท้ายก็เกิดขึ้นจริงเมื่อบนเวทีคาบิบเอาชนะแม็กเกรเกอร์ไปได้ในยกที่ 4 แต่มันไม่จบแค่นั้น เมื่อคาบิบได้ตะโกนด่า แม็กเกรเกอร์ และไปชี้หน้าด่าทีมงานของนักชกชาวยักษ์เขียว หลังจากนั้นเจ้าตัวก็ได้ปีนข้ามกรงไปสาวหมัดกับทีมงานของแม็กเกรเกอร์ ก่อนทีมงานของคาบิบจะเข้ามาชกกับแม็กเกรเกอร์อีกชุด เล่นเอาวุ่นวายจนต้องยกเลิกการมอบแชมป์ทันที สุดท้ายทั้งคู่ก็โดนสั่งแบนไปในที่สุด,อีกหนึ่งเหตุการณ์สำคัญที่เกิดขึ้นในประเทศไทย ของเราสำหรับศึกรถจักรยานยนต์ทางเรียบชิงแชมป์โลก โมโตจีพี 2018 สนามที่ 15 ที่ประเทศไทยได้รับเลือกให้เป็นเจ้าภาพครั้งแรก ที่สนามช้าง อินเตอร์เนชันแนล เซอร์กิต จ.บุรีรัมย์ ซึ่งบรรดานักบิดชั้นนำของโลกก็ตบเท้าเข้าร่วมแข่งขันกันครบครัน แต่สุดท้ายเป็นมาร์ค มาร์เกซ นักบิดชาวสเปน สังกัดทีมเรปโซล ฮอนด้า คว้าแชมป์ไปครอง ซึ่งช็อตสำคัญที่ติดตาแฟนความเร็วที่เข้าไปชมในสนามวันนั้นคือจังหวะที่มาร์เกซชิงจังหวะแซงอันเดรีย โดวิซิโอโซ จากทีมดูคาติ โค้งสุดท้าย ก่อนปิดไลน์และบิดเร่งเข้าเส้นชัยไปในที่สุด ผงาดคว้าแชมป์โลกเป็นสมัยที่ 3 ติดต่อกันและเป็นสมัยที่ 5,มาต่อกันที่โลกความเร็วอีกเหตุการณ์ในศึกรถสูตรหนึ่ง หรือฟอร์มูลา วัน ซึ่งถือว่าเป็นการแข่งรถที่มีความเร็วที่สูงสุดในโลก ซึ่งลูอิส แฮมิลตัน นักขับซุปเปอร์สตาร์ชาวอังกฤษจากทีมเมอร์เซเดส เอเอ็มจี ก็โชว์ลีลาสุดยอดผงาดคว้าแชมป์มาครอง โดยทิ้งห่างคู่ต่อสู้รุ่นพี่อย่างเซบาสเตียน เวทเทล อย่างขาดลอยผงาดคว้าแชมป์สมัยที่ 5 ทำให้เจ้าตัวจะทำสถิติคว้าแชมป์เป็นรองเพียงแค่มิชาเอล ชูมัคเกอร์ ตำนานจอมซิ่งชาวเยอรมนี ที่ทำสถิติคว้าแชมป์โลกไปครองได้มากที่สุดถึง 7 สมัยเพียงคนเดียว และเชื่อว่าอีกไม่นานนักขับวัย 33 ปี น่าจะทำลายสถิติได้ไม่ยาก,ปิดท้ายเหตุการณ์ที่น่าจดจำของปี 2018 ด้วยการทำลายสถิติโลกวิ่งมาราธอนของ เอลิอุด คิปโชเก นักวิ่งปอดเหล็กชาวเคนยา ที่วิ่งเข้าเส้นชัยเป็นอันดับ 1 ในรายการบีเอ็มดับบลิว เบอร์ลิน-มาราธอน 2018 ที่ประเทศเยอรมนี พร้อมกับทำลายสถิติโลกหลังจากทำเวลาเพียง 2 ชั่วโมง 1 นาที 40 วินาที ทำลายสถิติเดิมของเดนนิส คิเม็ตโต นักวิ่งมาราธอนร่วมชาติที่เคยทำไว้ในปี 2014 โดยเร็วกว่า 1 นาที 18 วินาที เรียกได้ว่าอีกไม่นานน่าจะได้เห็นมนุษย์ที่จะวิ่ง 42.195 กิโลเมตรด้วยเวลาต่ำกว่า 2 ชั่วโมงอย่างแน่นอน.,ชานนท์ กลํ่าดิษฐ์ เรื่อง
ในรอบปี 2018 ถือว่ามีเหตุการณ์ที่สำคัญเกิดขึ้นมากมายเลยทีเดียวในวงการกีฬาทั่วโลกมีทั้งความสำเร็จและเหตุการณ์ที่ไม่น่าจดจำมากเท่าไร ทางทีมข่าวกีฬาไทยรัฐได้รวบรวมเอา10เหตุการณ์เด่นในวงการกีฬา
กีฬาโลก,ชานนท์ กล่ำดิษฐ์,ฮอตสปอร์ต,HOTSPORT,ปี 2018